ปลาฉลามหัวค้อนใหญ่

ปลาฉลามหัวค้อนใหญ่ (; ) เป็นสปีชีส์ที่ใหญ่ที่สุดของปลาฉลามหัวค้อน อยู่ในวงศ์ปลาฉลามหัวค้อน (Sphyrnidae) มีความยาวเฉลี่ยอยู่ที่ 4.6 เมตร และสามารถมีความยาวสูงสุดถึง 6.2 เมตร พบในน่านน้ำเขตร้อนและเขตอบอุ่นทั่วโลก อาศัยตามพื้นที่ชายฝั่งและไหล่ทวีป ปลาฉลามหัวค้อนใหญ่สามารถแยกออกจากปลาฉลามหัวค้อนอื่น ๆ ได้จากรูปทรงของ "ค้อน" (cephalofoil) ที่กว้างและมีด้านหน้าที่เกือบตรง หางที่มีรูปทรงเป็นเคียว และมักอยู่โดดเดี่ยว ต่างจากปลาฉลามหัวค้อนหยักที่มักอยู่เป็นฝูง ในฐานะของสัตว์ที่รักสันโดษ ว่ายน้ำเก่ง และอยู่สูงสุดบนห่วงโซ่อาหาร ปลาฉลามหัวค้อนใหญ่กินเหยื่อหลายประเภทตั้งแต่ครัสเตเชียน, เซฟาโลพอด, ปลามีกระดูก, ไปจนถึงฉลามที่เล็กกว่า การสังเกตสปีชีส์นี้ตามธรรมชาติชี้ว่าค้อนของปลาฉลามหัวค้อนใหญ่ใช้ทำให้ปลากระเบนซึ่งเป็นอาหารที่ชอบไม่สามารถเคลื่อนที่ได้ สปีชีส์นี้มีการขยายพันธุ์ด้วยการออกลูกเป็นตัว สามารถออกลูกได้ถึง 50 ตัวในทุก ๆ สองปี

ถึงแม้ว่าปลาฉลามหัวค้อนใหญ่อาจเป็นอันตราย แต่ก็แทบไม่จู่โจมมนุษย์ และบางครั้งสามารถแสดงความอยากรู้อยากเห็นต่อนักดำน้ำได้ ฉลามประเภทนี้ถูกล่าอย่างมากเนื่องจากครีบที่มีขนาดใหญ่  ซึ่งมีมูลค่าในตลาดจีนในฐานะส่วนประกอบหลักของซุปหูฉลาม ส่งผลให้ประชากรของปลาฉลามหัวค้อนใหญ่ลดลงอย่างมากทั่วโลก และถูกประเมินสถานะในระดับ "เสี่ยงขั้นวิกฤติต่อการสูญพันธุ์" โดย IUCN ในปี 2019

อ้างอิง

หมวดหมู่:Sphyrna